b"\n_START_ARTICLE_\nCasa Rosada\n_START_SECTION_\nHist\xc3\xb2ria\n_START_PARAGRAPH_\nL'edifici s'ubica sobre l'antic Fort\xc3\xad de Buenos Aires (Reial Fortalesa de Don Juan Baltazar de Austria), constru\xc3\xafda pel governador Fernando Ortiz de Z\xc3\xa1rate el 1594 a la vora del Riu de la Plata. La fortalesa fou reconstru\xc3\xafda el 1713, i es convert\xc3\xad en una edificaci\xc3\xb3 de quasi una hect\xc3\xa0rea, envoltada per un fossar, amb quatre torrasses rectangulars i que donen a la Pla\xc3\xa7a Major, actual Pla\xc3\xa7a de Maig. Al completar-se les obres de defensa va rebre el nom de Castell de Sant Miquel, l'any 1720. Va servir de seu als governadors, despr\xc3\xa9s als virreis del Virregnat del Riu de la Plata i posteriorment, als governs independents des del 1810. Durant la d\xc3\xa8cada de 1820, Bernardino Rivadavia va ordenar modificacions per substituir el pont llevad\xc3\xads per un p\xc3\xb2rtic d'estil neocl\xc3\xa0ssic._NEWLINE_La fortalesa fou demolida a la d\xc3\xa8cada de 1850 per tal de construir al seu lloc, l'edifici de l'Aduana Nova, projecte de l'arquitecte angl\xc3\xa8s Edward Taylor. De l'antic edifici tan sols es va conservar un arc i un dels edificis virregnals de l'interior del recinte emmurallat destru\xc3\xaft, que fou rehabilitat com a casa de govern. Sota la presid\xc3\xa8ncia de Domingo Faustino Sarmiento, l'edifici es va pintar de color rosat, el qual es conserva fins al dia d'avui. En aquella \xc3\xa8poca tamb\xc3\xa9 s'inici\xc3\xa0 la construcci\xc3\xb3 del Palau de Correus, a l'espai sud del descampat que havia deixat la demolici\xc3\xb3 del fort\xc3\xad._NEWLINE_Les obres del Palau de Correus van finalitzar el 1878. El nou edifici eclipsava sensiblement a la seu del govern, pel que el president Julio Argentino Roca va sol\xc2\xb7licitar el projecte d'ampliaci\xc3\xb3 i reparacions. El projecte elegit pertanyia a l'arquitecte suec Enric Aberg i implicava la demolici\xc3\xb3 de tots els vestigis de l'antic fort\xc3\xad i la construcci\xc3\xb3 d'un nou edifici similar al de correus, amb l'agregat respecte a aquest d'una galeria-balc\xc3\xb3 al primer pis. _NEWLINE_El 1894 les restriccions d'espai van fer planejar la unificaci\xc3\xb3 dels dos edificis i destinar-los \xc3\xbanicament a la funci\xc3\xb3 del govern. D'aquesta manera, el president Luis S\xc3\xa1enz Pe\xc3\xb1a va encomanar la tasca a l'arquitecte itali\xc3\xa0 Francisco Tamburini. Aquest va projectar la uni\xc3\xb3 mitjan\xc3\xa7ant un gran arc, que avui constitueix l'acc\xc3\xa9s principal pel carrer Balcarce. L'edifici fou inaugurat oficialment durant la segona presid\xc3\xa8ncia de Roca, l'any 1898."